Frank Stübner

Frank Stübner (* 10. awgusta 1954 w Barće, † 7. apryla 2017 w Budyšinje) bě serbski nakładnik.

Žiwjenje
Narodźi so do Bartskeje serbskeje swójby a maturowaše na Serbskej rozšěrjenej wyšej šuli w Małym Wjelkowje. Studij germanistiki w Lipsku zakónči w lěće 1988 z disertaciju wo tworjenju Jurja Brězana pod titulom Die Erkundung der nationalen Identität als Voraussetzung literarischer Welt- und Epochengestaltung: zur Werk-Genese Jurij Brězans. Hižo wot 1986 dźěłaše w Ludowym nakładnistwje Domowina jako lektor za wěcownu a dźěćacu literaturu.

Po přewróće załoži Stübner dnja 1. apryla 1992 swójske nakładnistwo, Lusatia Verlag, kotrež wuda w běhu 25 lět wjace hač 200 edicijow, mjez druhim woblubowanu Hornjołužisku domjacu protyku („Oberlausitzer Hausbuch“) a wjele dalšeje domizniskeje a domiznowědneje literatury.

Politisce angažowaše so Stübner na komunalnej runinje jako bjezstronski radźićel frakcije Lěwicy w Budyskim wokrjesnym sejmiku wosebje za serbske a kulturnopolitiske naležnosće.

Wot 1998 do 2014 měješe w lětnim dźiwadle Němsko-Serbskeho ludoweho dźiwadła stajnje mjeńše róle.

 Žórło 
 Manfred Laduš: Serbski nakładnik z wulkej wutrobu za Łužicu a dźiwadło był. [nekrolog], w Serbskich Nowinach dnja 11. apryla 2017, str. 2.

Kategorija:Muž
Kategorija:Rodź. 1954
Kategorija:Zemr. 2017
Kategorija:Serb
Kategorija:Nakładnik
Kategorija:Wosoba (Budyšin)
Kategorija:Literatura (20. lětstotk)
Kategorija:Literatura (21. lětstotk)
Kategorija:Němsko-Serbske ludowe dźiwadło